Nå er en million kakerlakker på rømmen
Kakerlakkene slapp fri da en ukjent inntrenger knuste drivhuset de var i. Minst én million kakerlakker slapp fri, melder AFP. Myndigheten i Kina frykter nå at kakerlakkene skal spre seg, og nå jobber det fem etterforskere på full spreng for å komme opp med en plan for å utrydde insektene. Kakerlakkene er på rømmen fra en gård i den østlige provinsen Jiangsu i Kina, hvor de blir avlet for bruk i tradisjonell medisin. Troende i tradisjonell kinesisk medisin mener nemlig at ekstrakter fra blant annet kakerlakker kan brukes til å behandle sykdommer, deriblant kreft. De mener også at ekstraktene kan redusere betennelser, samt styrke immunforsvaret, skriver AFP. Generelt blir kakerlakker ansett som en pest, fordi de kan bringe med seg smittsomme sykdommer. Ifølge AFP hadde gårdseier Wang Pengsheng investert mer enn 100.000 yuan, som er litt over 100.000 norske kroner, på kakerlakkeggene. Ifølge bonden kan det være så mange som 1.5 millioner kakerlakker som har blitt klekket på gården. Han forteller at disse ble matet med blant annet frukt og kjeks hver dag. Bonden hadde ventet å gjøre et overskudd på nærmere 1000 yuan for hver kilo kakerlakker han fikk solgt, men han står nå overfor et stort tap, skriver AFP.
Kinesiske myndigheter må nå pønske ut en plan for å stoppe kakerlakkene som er på rømmen fra et oppdrettsanlegg.